钦定古今图书集成/方舆汇编/职方典/第1470卷 > 《温泉游记》杨师孔
## 钦定古今图书集成/方舆汇编/职方典/第1470卷 > 《温泉游记》杨师孔

至人韵士，往往以山水为性命，山不险不奇，水不深
不幽，每至违性情，毁形骸，弗顾也。若夫具深险之胜，
而又全幽奇之德，惟滇阳城温泉，名满海内，束发时
思欲啜流扬波久矣。读用修先生暨先辈题咏，积往
古温汤旧事，点缀兹池，不过一盆二盎耳。岁天启乙
丑，直指朱白翁具山川明眼，季秋二十一日行旌按
部兹土，不佞孔代分守庖例，迟节泉上，机缘奇甚。是
日宵征达杨城，直指饯送礼成，仅宿碧鸡关。二十二
辰方抵杨城。郊迎后，即求订“泉游”之约，期以翌日。是
日午刻，同阃帅高子启自螳螂川登舟，谢大函方伯
以车马小憩。州守编渔船，障以布幄，酒铛茶灶备具，
致颇不恶。放舟而北，曲曲山青，湾湾水活，渐入渐邃，
不啻剡溪雪浪中神已飞越矣。日晡望，山峦耸翠，峰
岩环抱，不脱溪流，疑入无缝，而委婉却有情，固滔滔
无碍柔橹。梧柳森映，遥见断云孤碧，一水横玉，似可
攀可蹑，又似可入者。询舟子云：“岩洞奇绝，政堪游。”余
欣然舍舟，从松阴禾亩间，徒步入岩。小浅滓淖不能
入。既则或门、或屏，或榭、或轩，或堂广，或廊，或壶天，或
弱流，或花岩，或秘石，或元窍，或翠幕，或紫丝障，或灵
光龛，态度奇幻，不能名状。粗与高帅足所至酬一觞，
期以来日探讨。“洞之奇，甲天下者不少，非泉洞分奇，
即寒温失正，未有虚明洞朗，如阿房椒石，院院相比。
又如响屧长廊，转转可步，而一水流春，禾田映户。想
上古”赏鉴真仙，构先天能手，将溪湾最趣处，断水残
山会萃为一家，亦大奇绝也。洞尽，展一坪转入岩壑
深处，即温泉矣。一望瑞霭团结，氤氤氲氲，数家茅屋，
映带紫翠明霞，徘徊于上，若不忍去。入门望洋，心胆
俱热，大咤前人之未标其奇也。噫嘻！泉从碧玉屿中，
如初沸鼎炉，滚滚涌出，一镜铺银，纤埃俱彻，明砂净
砾，粒粒可数，中涵碧岛如玉，瑰玮光洁，与水色斗奇，
目闪闪不能定。是夜醉中同高阃帅解衣汨没，如婴
儿入父母暖怀，又如带酒入初薰绣被。屈伸偃仰，无
不随意取足，不意人间世有此极乐国也。大凡游人
带酸寒俗气至此俱开，暴戾血性至此俱化，尘垢秽
浊至此俱净，人我迹相至“此俱浑，尘情客念，至此俱消。盖造化具此大炉冶，一经锻炼，自换凡胎，恨天外
遐陬，为神仙久，私机缘浅，尘染重者，轻易未能一至
耳。”二十三日辰，谢太函亦至，同泛小《舠迟》，直指千岩
之初洞天设具遵旌因岩发笑，昔闻山岳动，今则岩
壑开矣。历壑探奇，穷幽极险，为门为屏者布以旌麾，
为榭为轩“者，浮以大白；为堂为广者，畅以笙歌。为壶
天、为弱水者，杂以火树。为秘室、为元窍、为翠幕者，畅
以鸣琴。不但众山皆响，亦且寒谷春回。薄暮，侍旌节
入温柔乡。”是晚燕于碧玉泉之北堂，入夜移尊泉槛，
和气春烟，水光玉色，雅怀高韵，浑为一气。啜泉而饮，
洗盏更酌，命两婴童拍《径尺板》，次第传觞，如飞“仙太
乙，傲睨群杰，不知酒味为泉，亦不知泉色是酒。生平
泉游，当以此为第一，可以偿万里茧足。”东方渐白，余
就宿村居小楼，山深岚重，僵卧几不能寐。推衾猛起，
命童子扶掖，直走泉上。箕踞片晌，融融五体俱和，即
池掬水盥嗽毕，走圣水三潮赴，直指曹溪廿四香积，
约夕阳登。途宿禄脿，二十五抵禄丰，别直指于响水
公署，舍熙和天界，就风尘眉目，一步一回首也。兹境
也，毕竟是神仙窟宅，诸洞天为堂奥泉源丹鼎泉流
为仙液，螳川为门户，曹溪虎丘为别业。泉外奇石如
林，温流如海，山花老树，琪草珠岩，尚有秘而未显者，
以俟后之赏心人。若夫宇内温泉旧迹，称香比色，较
味怜清，特此泉之一班，自有昔人纪之，不复赘。